金銅歌
作者：周紫芝
朝代：宋

paragraphs: 武皇開疆三萬里，滇池初穿柏梁起。
更鑄仙人承露盤，萬歳千秋奉天子。
當時謾說邜金刀，誰知更有當塗高。
銅雀臺高阿瞞死，八方才人閙如蟻。
玉井綺欄心未厭，猶取金仙着前殿。
金仙辭漢憶漢主，登車殷勤垂玉筯。
獨捧金盤出故宫，回頭忍看咸陽樹。
魏宫羣臣眼親見，朝着魏冠暮歸晉。
可憐長安肉食兒，不如頑銅猶有知。